Marie Guttulsrød Stavnes og Lars Olav Stavnes har fått til imponerende mye aktivitet på flere fronter.
Årets Askeladd: Lars Olav Stavnes og Marie Guttulsrød Stavnes driver blant annet skolehage korn- og melproduksjon, gårdsbutikk og kafé. Her under prisutdelingen med Bjørn Gimming og Hans Edvard Torp. (Foto: Norges Bondelag)
På gården Reppe Søndre i Trondheim inviterer de forbrukerne inn på gården for å øke kunnskapen og engasjementet om norsk matproduksjon, skriver Bondelaget i en pressemelding.
– I et involverende bynært landbruk vil vi synliggjøre viktigheten av norsk matproduksjon, sier Askeladdvinner Lars Olav Stavnes (37).
– For eksempel hvor sårbar den er for sesongvariasjon, vær og klima. Dette er kunnskap bonden tar for gitt, men veldig mange ikke kjenner til. Dette er blant de viktigste tingene jeg ønsker å formidle til menneskene rundt oss, sier bonden.
Askeladdprisen 2022 på 50 000 kroner ble delt ut under Bondelagets årsmøte på Lillehammer. Nytt i år er at øvre aldersgrensen på 35 år for å søke er fjernet.
– Med et inkluderende miljø og allsidig produksjon ønsker kandidaten å involvere og inkludere byens befolkning i matproduksjon. Årets vinner har tatt økonomisk, miljømessig og sosial bærekraft inn i drifta, sier Gimming.